b"\n_START_ARTICLE_\nDet Europ\xc3\xa6iske Center for Mindretalssp\xc3\xb8rgsm\xc3\xa5l\n_START_PARAGRAPH_\nDet Europ\xc3\xa6iske Center for Mindretalssp\xc3\xb8rgsm\xc3\xa5l (ECMI, p\xc3\xa5 engelsk: European Centre for Minority Issues) i Flensborg udf\xc3\xb8rer praksisorienteret forskning, stiller oplysninger og dokumentation til r\xc3\xa5dighed og fungerer som r\xc3\xa5dgiver i europ\xc3\xa6iske mindretalssp\xc3\xb8rgsm\xc3\xa5l._NEWLINE_ECMI samarbejder med forskellige regeringer og internationale organisationer, s\xc3\xa5vel som med NGO-grupper i Europa. Centret st\xc3\xb8tter ogs\xc3\xa5 andres akademiske forskning, medierne og den almene offentlighed ved at stille oplysninger informationer og analyser til r\xc3\xa5dighed. Det er en af centrets kerneaktiviteter at foretage tidlige observationer og unders\xc3\xb8gelser af potentielle konflikter i alle Europas regioner \xe2\x80\x93 s\xc3\xa5vel i \xc3\xb8st som i vest, da det er centrets m\xc3\xa5l er at bidrage til l\xc3\xb8sningen af etniske sp\xc3\xa6ndinger.\n_START_SECTION_\nArbejdsomr\xc3\xa5der\n_START_PARAGRAPH_\nCentrets arbejdsomr\xc3\xa5der er principielt koncentreret om tre hovedomr\xc3\xa5der. Det besk\xc3\xa6ftiger sig med evalueringen og videreudviklingen af universelle, regionale, bilaterale og nationale standarder, der kan medvirke til at oprette demokratiske regeringsformer p\xc3\xa5 grundlag af etnisk mangefoldighed og menenskerettigheder. I denne sammenh\xc3\xa6ng interesserer ECMI sig s\xc3\xa6rlig for konvergensen af standarderne i EU-landene og i ans\xc3\xb8ger-staterne. Et andet hovedomr\xc3\xa5de er implementeringen af disse standarder og en unders\xc3\xb8gelse af effektiviteten af implementeringsmekanismerne._NEWLINE_ECMI r\xc3\xa5dgiver ogs\xc3\xa5 regeringer og mindretalsgrupper og udarbejder sammen med dem forslag til mindretalsordninger._NEWLINE_Det tredje hovedomr\xc3\xa5de er konstruktiv konfliktl\xc3\xb8sning. ECMI udvider for tiden sine muligheder for at st\xc3\xb8tte internationale fredsbestr\xc3\xa6belser og fredsbevarende foranstaltninger, idet centret i stigende grad besk\xc3\xa6ftiger sig med etniske konflikter i hele Europa. ECMI har kontakter til forskellige regioner i Europa, hvor der hersker sp\xc3\xa6ndinger, og s\xc3\xb8ger at f\xc3\xa5 de lokale ledere til at g\xc3\xa5 i dialog med hinanden, enten i regionen selv eller p\xc3\xa5 et neutralt sted. I den forbindelse har centret, der ligger i Flensborg i hjertet af gr\xc3\xa6nseregionen, fordel af den forbilledlige udvikling af mindretalssp\xc3\xb8rgsm\xc3\xa5let i det dansk-tyske gr\xc3\xa6nseomr\xc3\xa5de._NEWLINE_ECMI blev oprettet i 1996 af regeringerne i Danmark, Tyskland og Slesvig-Holsten. Det er en neutral og tv\xc3\xa6rvidenskabelig institution, hvor der arbejder et lille, men h\xc3\xb8jt kvalificeret hold af videnskabelige eksperter. Derudover tager det imod g\xc3\xa6steforskere og deltager selv i et ekspertnetv\xc3\xa6rk. Centret har n\xc3\xa6re kontakter til andre institutioner med tilsvarende aktiviteter og udvikler f\xc3\xa6lles projekter med dem. Centrets drift finansieres af de tre regeringer, men derudover s\xc3\xb8ger centret supplerende projektmidler for at kunne finansiere sine st\xc3\xa6rkt voksende arbejdsomr\xc3\xa5der._NEWLINE_ECMI har en bestyrelse p\xc3\xa5 ni medlemmer: tre fra Danmark, tre fra Tyskland og henholdsvis en fra OSCE, fra Europar\xc3\xa5det og fra EU. Arbejdssproget i ECMI er engelsk._NEWLINE_ECMI har til huse i Kompagniporten i Flensborgs gamle by, og her holder man ogs\xc3\xa5 m\xc3\xb8der og konferencer. I bygningen finder man ogs\xc3\xa5 ECMI's fagbibliotek, hvor ECMI's publikationer og internet informationer udgives. Disse aktiviteter bliver udf\xc3\xb8rt af et professionelt team af IT- og biblioteksmedarbejdere"